ŠILALĖS RAJONO SAVIVALDYBĖS

TARYBA

SPRENDIMAS

DĖL ŠILALĖS RAJONO SAVIVALDYBĖS TARYBOS 2016 M. KOVO 31 D. SPRENDIMO NR. T1-103 „DĖL VIETINIŲ RINKLIAVŲ NUSTATYMO IR VIETINIŲ RINKLIAVŲ ŠILALĖS RAJONO SAVIVALDYBĖS TERITORIJOJE NUOSTATŲ PATVIRTINIMO“ PAKEITIMO

2022 m. liepos 28 d. Nr. T1-190

Šilalė

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Lietuvos Respublikos rinkliavų įstatymo 7 straipsnio 2 dalimi, 14 straipsniu, Šilalės rajono savivaldybės taryba nusprendžia:

1. Pakeisti Vietinių rinkliavų Šilalės rajono savivaldybės teritorijoje nuostatus, patvirtintus Šilalės rajono savivaldybės tarybos 2016 m. kovo 31 d. sprendimo Nr. T1-103 „Dėl Vietinių rinkliavų nustatymo ir vietinių rinkliavų Šilalės rajono savivaldybės teritorijoje nuostatų patvirtinimo“ 2 punktu:

1.1. Pakeisti 19 punktą ir jį išdėstyti taip:

„19. 100 proc. lengvata taikoma:

19.1. amatininkams vietos tradicinių amatininkų sukurtiems tautinio paveldo produktams realizuoti, kurių gaminiai sertifikuoti ir pripažinti tautinio paveldo produktais pagal Tautinio paveldo produktų įstatymą: sertifikuoti gaminiai ženklinami tautinio paveldo ženklu; išduodant leidimą, amatininkai turi pateikti asmens tapatybę patvirtinantį dokumentą ir Amatų sertifikatą;

19.2. asmenims, kuriems nustatytas 0–40 darbingumo lygis, senatvės pensijos amžiaus asmenims pagal Nuostatų 6.4 papunktį; išduodant leidimą pateikiamas lengvatą patvirtinantis dokumentas.“

1.2. Pakeisti 26 punktą ir jį išdėstyti taip:

„26. Vietinė rinkliava arba jos dalis grąžinama remiantis mokėtojo prašymu, kuris pateikiamas Šilalės rajono savivaldybės administracijos filialui (seniūnijai), struktūriniam padaliniui (skyriui) ir jame nurodoma vietinės rinkliavos grąžinimo priežastis ir suma. Seniūnija per 5 darbo dienas parengia pažymą, kurioje nurodoma rinkliavos grąžinimo priežastis, permokėta suma ir pateikia Šilalės rajono savivaldybės administracijos Biudžeto ir finansų skyriui. Nesant motyvų rinkliavą grąžinti, seniūnija per 10 darbo dienų parengia pažymą dėl atsisakymo grąžinti rinkliavos sumą ar jos dalį ir išsiunčia pareiškėjui.“

1.3. Pakeisti 27 punktą ir jį išdėstyti taip:

„27. Vietinių rinkliavų rinkimą kontroliuoja Šilalės rajono savivaldybės Kontrolės ir audito tarnyba.“

2. Pripažinti netekusiu galios Vietinių rinkliavų Šilalės rajono savivaldybės teritorijoje nuostatų, patvirtintų Šilalės rajono savivaldybės tarybos 2016 m. kovo 31 d. sprendimo Nr. T1-103 „Dėl Vietinių rinkliavų nustatymo ir vietinių rinkliavų Šilalės rajono savivaldybės teritorijoje nuostatų patvirtinimo“ 2 punktu, 3.4 papunktį.

3. Paskelbti informaciją apie šį sprendimą vietinėje spaudoje, visą sprendimą – Šilalės rajono savivaldybės interneto svetainėje www.silale.lt ir Teisės aktų registre.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Lietuvos administracinių ginčų komisijos Klaipėdos apygardos skyriui (H. Manto g. 37, 92236 Klaipėda) arba Regionų apygardos administracinio teismo Klaipėdos rūmams (Galinio Pylimo g. 9, 91230 Klaipėda) per vieną mėnesį nuo šio sprendimo paskelbimo dienos.

Savivaldybės meras	Algirdas Meiženis